Author: klobucnik
Last saved by: agenda0
Company: Úrad vlády Slovenskej republiky

Úrad vlády SR						 Na rokovanie vlády SR
Sekcia hospodárskej politiky					 dňa 3.4.2002
									 k číslu: 2297/2002 
									 k bodu: 11

S t a n o v i s k o

k Návrhu koncepcie geologického výskumu a prieskumu územia Slovenskej     republiky na roky 2002 – 2006 (s výhľadom do roku 2010)

I.

     Materiál na rokovanie vlády SR predkladá minister životného prostredia na základe Plánu práce vlády SR na rok 2002.

     Materiál obsahuje návrh uznesenia vlády SR, predkladaciu správu, koncepciu, prílohy, vyhodnotenie pripomienkového konania a návrh komuniké.

     Predloženú Koncepciu geologického výskumu a prieskumu územia Slovenskej republiky na roky 2002 – 2006 (s výhľadom do roku 2010) (ďalej len koncepcia), vypracovalo MŽP SR v spolupráci so Štátnym geologickým ústavom Dionýza Štúra a Slovenskou geologickou radou. 

     Koncepcia člení základné smery geologického výskumu a prieskumu do 4 oblastí, a to na výskum geologickej stavby a jej vývoja, spojený s geologickým mapovaním; geologický výskum a prieskum s výstupmi do sféry rozhodovania štátnej správy a praktického využitia; tvorbu databáz, informačných systémov a digitálnych máp a napokon výchovno-vzdelávaciu činnosť a propagáciu geológie. 

     Materiál neobsahuje doložku finančných, ekonomických, environmentálnych vplyvov a vplyvov na zamestnanosť. Absencia doložky je zdôvodnená v predkladacej správe. 

II.

     Z vyhodnotenia pripomienkového konania vyplýva, že o zaslanie pripomienok ku koncepcii bolo oslovených 18 tzv. povinne pripomienkujúcich subjektov a 9 ostatných pripomienkujúcich subjektov. Z 39 vznesených pripomienok bolo 26 akceptovaných, 10 čiastočne akceptovaných a 3 pripomienky vyhodnotili predkladatelia ako neakceptované. Neakceptovanie pripomienok bolo vo vyhodnotení zdôvodnené. 

III.

     Cieľom predloženej Koncepcie geologického výskumu a prieskumu územia Slovenskej republiky na roky 2002 – 2006 (s výhľadom do roku 2010) je definovať potreby štátu v oblasti geológie, stanoviť priority a vytvoriť predpoklady pre koordináciu geologického výskumu a prieskumu financovaného MŽP SR so základným výskumom realizovaným v ústavoch Slovenskej akadémie vied a na vysokých školách. 

     V rámci štyroch tematických oblastí, resp. základných smerov geologického výskumu a prieskumu, z ktorých je zložená koncepcia, bolo stanovených 70 hlavných úloh. Stanovené úlohy sú formulované všeobecne a jednotlivé bloky úloh nemajú určeného konkrétneho adresáta a  termín plnenia, čo je opodstatnené  žiadať kvôli prehľadnosti a neskoršiemu odpočtu  ich plnenia. V záverečnej časti na str. 16 je však uvedené, že na realizácii koncepcie sa budú podieľať geologické pracoviská sektoru vysokých škôl, Geologický a Geofyzikálny ústav SAV, Štátny geologický ústav D. Štúra a podnikateľský sektor. Finančné prostriedky na realizáciu geologických úloh definovaných v koncepcii sa budú čerpať v rámci schváleného limitu MŽP SR na geologickú činnosť. Súčasný ročný objem týchto prostriedkov je okolo 200 mil. Sk, pričom koncepcia predpokladá zachovanie tohto objemu aj v budúcich rokoch. Niektoré úlohy základného geologického výskumu, ktoré budú riešiť pracoviská vysokých škôl a SAV, by mali byť financované  prostredníctvom kapitoly ministerstva školstva. 

    K obsahu predloženej koncepcie nemáme pripomienky, vzhľadom však na jej skôr informatívny charakter odporúčame vláde SR koncepciu iba zobrať na vedomie.  

Bratislava 28.3.2002